Reform UK
Reform UK er et højreorienteret populistisk politisk parti i Storbritannien. Partiet blev grundlagt i 2018 som The Brexit Party, der havde afløst United Kingdom Independence Party . Partiet blev grundlagt af Nigel Farage, som siden indtog en mere tilbagetrukket rolle, og Richard Tice blev i 2021 partiets nye leder.
Partiet var den første tid primært et EU-skeptisk parti, men efter at Storbritannien den 31. januar 2020 forlod EU, ændrede det profil til at protestere mod de nedlukninger, der fulgte i kølvandet på Covid-19. Partiet har ingen medlemmer i Det Britiske Parlament; dets største vælgermæssige succes var at få valgt 29 medlemmer ved Europaparlamentsvalget i 2019.
Efter premierminister Rishi Sunak og hans finansminister Jeremy Hunt i november 2022 luftede muligheden for at genoverveje elementer i Storbritanniens Handels- og Samarbejdsaftale med EU, steg tilslutningen i meningsmålinger til Reform UK til 5 %. Ikke noget stort tal, men i det britiske valgsystem kan blot 5 % spildte stemmer være nok til at besværliggøre Det Konservative Partis muligheder for at fastholde regeringsmagten ved næste valg, der skal afholdes senest i januar 2025.
Op til 16 % blandt konservative vælgere tilkendegiver at ville støtte Reform UK, hvis Nigel Farage vender tilbage til en aktiv hovedrolle som leder af partiet.